บอร์ด PTT ไฟเขียว หนุนงบ 500 ลบ. ขยายโครงการตรึงราคา LPG ถึงธ.ค.นี้
บอร์ด PTT ไฟเขียว หนุนงบ 500 ลบ. ขยายโครงการตรึงราคาขายปลีก LPG ภาคครัวเรือนถึงธ.ค.นี้
25 มิ.ย. 2561

นายมุนินทร์ ไตรภพ ผู้ช่วยกรรมการผู้จัดการใหญ่การตลาดพาณิชย์ บริษัท ปตท. จำกัด (มหาชน) หรือ PTT เปิดเผยว่า ที่ประชุมคณะกรรมการ ปตท. เมื่อวันศุกร์ที่ 15 มิถุนายน ที่ผ่านมา เห็นชอบให้ปตท. อุดหนุนค่าใช้จ่ายในการบรรเทาผลกระทบค่าครองชีพของประชาชน ตามมติคณะกรรมการบริหารนโยบายพลังงาน (กบง.) เมื่อวันที่ 8 มิถุนายน 2561 ตามโครงการบรรเทาผลกระทบจากการปรับราคาขายปลีก LPG ภาคครัวเรือน โดยขยายอายุโครงการถึงเดือนธันวาคม 2561 ในวงเงิน 500 ล้านบาท
โดยมติประชุม (กบง.) เมื่อวันศุกร์ที่ 8 มิถุนายน ที่ผ่านมา เห็นชอบให้ต่ออายุโครงการรักษาระดับราคา LPG ในราคา 363 บาทต่อถัง 15 กิโลกรัมอย่างต่อเนื่อง และ มีมติต่ออายุโครงการบรรเทาผลกระทบจากการปรับราคาขายปลีก LPG ภาคครัวเรือนให้แก่ผู้ประกอบการอาชีพขายอาหารขนาดเล็ก (หาบเร่ แผงลอย) โดยลดลงถังละ 38 บาท จาก 363 บาทต่อถังเหลือ 325 บาทต่อถัง จนถึง 31 ธันวาคม 2561 ซึ่งคาดว่าจะมีผู้ได้รับประโยชน์เป็นผู้ประกอบการร้านค้าขายอาหารหาบเร่ 395,544 ราย โดย ปตท. จะเป็นผู้อุดหนุนการลดราคาในครั้งนี้
“ปตท. ได้ช่วยเหลือประชาชนในโครงการบรรเทาผลกระทบจากการปรับราคาขายปลีกก๊าซปิโตรเลียมเหลว (LPG) ภาคครัวเรือน แก่ผู้มีรายได้น้อย และร้านค้า หาบเร่ แผงลอยอาหาร ตั้งแต่ปี 2558 เป็นต้นมา และในปีนี้ ตั้งแต่วันที่ 1 มกราคม 2561 จนถึงวันที่ 30 มิถุนายน 2561 ได้ให้ความช่วยเหลือไปแล้วภายในกรอบวงเงิน 250 ล้านบาท” นายมุนินทร์ฯกล่าว